《留题天目尊师，并题苍古诗卷》
元代·张昱

苍古仰闻君一语，当时岩壑顿生春。承恩屡入九重殿，出对尝先十七人。

中使饭传诸宝器，内庭坐赐杂花茵。自天沛泽诚稀遇，拜舞还山洗幻尘。

作者简介：元明间庐陵人，字光弼，号一笑居士，又号可闲老人。历官江浙行省左、右司员外郎，行枢密院判官。晚居西湖寿安坊，屋破无力修理。明太祖征至京，厚赐遣还。卒年八十三。有《庐陵集》。